Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 740/11/7701	Bardejov, 12.4.2012
EEČ : 2-54-12-2012

Pokyn o odňatí veci

Trestná vec:	obvinený XXXXX 
Prečin:	pytliactvo podľa § 310 odsek 2 písmeno c Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bardejov
Rozhodnutie:
Využívajúc oprávnenie v ustanovení § 6 ods. 1 písm. b/ Zákona o prokuratúre odnímam vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorú vedie Okresná prokuratúra XXXXX pod spisovou značkou Pv 740/11/7701, prokurátorovi:
XXXXX
a ďalším výkonom oprávnení a povinností prokurátora v trestnom konaní vo veci poverujem prokurátora:
XXXXX

Odôvodnenie:
       Písomným pokynom nadriadeného prokurátora - okresného prokurátora v Bardejove podľa § 6 ods. 1 písm. a/ zákona NR SR č. 153/2001 Z. z. o prokuratúre v znení neskorších zmien a doplnkov (ďalej len "zákon o prokuratúre") sp. zn. Pv 740/11 - 12 zo dňa 20.02.2012, vydaným v trestnej veci obv. XXXXX, stíhaného za prečin pytliactva podľa § 310 ods. 1, ods. 2 písm. c/ Tr. zákona, vedenej na Okresnej prokuratúre v Bardejove pod sp. zn. Pv 740/11, vzhľadom na 

- písomnú žiadosť obvineného zo dňa 22. 12. 2011 o uzavretie zmieru, 
- splnenie zákonných predpokladov a podmienok na postup prokurátora podľa § 220 Tr. poriadku, 
- plnenie merateľných ukazovateľov činnosti Okresnej prokuratúry v Bardejove pre rok 2012, 
- plnenie opatrenia č. 2/2009 z pracovnej porady okresného prokurátora konanej dňa 19. 02. 2009, 
- plnenie opatrenia č. 3/2009 z pracovnej porady okresného prokurátora konanej dňa 23. 04. 2009, 
- v záujme plnenia ďalších úloh okresnej prokuratúry na úseku naplnenia štatistických ukazovateľov na úseku realizácie odklonov v trestnom konaní pre rok 2012,  

bolo podľa § 6 ods. 1 písm. a/ zákona o prokuratúre uložené dozorujúcej prokurátorke Okresnej prokuratúry v Bardejove XXXXX postupovať podľa § 3 ods. 1 písm. b/ zákona NR SR č. 550/2003 Z. z. o probačných a mediačných úradníkoch a o zmene a doplnení niektorých zákonov v znení neskorších zmien a doplnkov, t. j. predložiť vec probačnému a mediačnému úradníkovi Okresného súdu v Bardejove za účelom vytvorenia podmienok na rozhodnutie prokurátora o podmienečnom zastavení trestného stíhania alebo schválenie zmieru medzi obvineným XXXXX a poškodenou stranou a v prípade uzavretia dohody o  zmieri postupovať podľa § 220 Tr. poriadku. Súčasne bolo dozorujúcej prokurátorke dané do pozornosti plnenie opatrení prijatých okresným prokurátorom v Bardejove smerujúcich k vybavovaniu vecí tzv. odklonom v trestnom konaní, ustanovenie § 3 ods. 4 vyššie cit. zákona, stanovisko Generálnej prokuratúry SR sp. zn. IV Gn 5006/03 zo dňa 26.06.2003, ako aj ďalšie stanoviská nadriadených prokuratúr k aplikácii inštitútu podľa § 220 Tr. poriadku.

       Písomným pokynom okresného prokurátora v Bardejove sp. zn. Pv 740/11 - 13 zo dňa 09.03.2012, poukazujúc na písomný pokyn okresného prokurátora sp. zn. Pv 740/11 - 12 zo dňa 20.02.2012 a jeho nesplnenie ku dňu 09.03.2012, bolo dozorujúcej prokurátorke XXXXX uložené splniť uvedený pokyn v lehote do 13.03.2012.

       Žiadosťou sp. zn. Pv 740/11-14 zo dňa 12.03.2012 dozorujúca prokurátorka okresnej prokuratúry v Bardejove XXXXX podľa § 6 ods. 7 zákona o prokuratúre požiadala okresného prokurátora o odňatie veci z dôvodu rozporu pokynu okresného prokurátora v Bardejove sp. zn. Pv 740/11- 12 zo dňa 20.02.2012 v spojení s pokynom sp. zn. Pv 740/11-13 zo dňa 09.03.2012 s jej právnym názorom.

       Rozpornosť pokynu okresného prokurátora v Bardejove s jej právnym názorom vzhliadla v tom, že:

- inštitút zmieru je fakultatívnym spôsobom vybavenia veci, na ktorý obvinený nemá právny nárok a uplatní sa predovšetkým v prípadoch, keď je vedľa verejného záujmu trestným činom dotknutá výraznejšie sféra súkromná a štát na trestnom postihu páchateľa nemá väčší záujem, pretože trestný čin má skôr podobu sporu medzi obvineným a poškodeným, 
- v zmysle ustanovenia § 2 ods. 1 písm. b/ zákona č. 550/2003 Z. z. o probačných a mediačných úradníkoch a o zmene a doplnení niektorých zákonov v znení neskorších predpisov sa mediáciou rozumie mimosúdne sprostredkovanie riešenia sporu medzi poškodeným a obvineným, 
- v zmysle ustanovenia § 3 ods. 1 písm. a/ zákona č. 550/2003 Z. z. o probačných a mediačných úradníkoch a o zmene a doplnení niektorých zákonov v znení neskorších predpisov probačný a mediačný úradník napomáha tomu, aby trestná vec mohla byť vo vhodných prípadoch prejednaná v niektorom z osobitných spôsoboch  trestného konania alebo aby mohol byť uložený a riadne vykonaný trest nespojený s odňatím slobody, alebo aby mohla byť väzba nahradená iným vhodným opatrením, 
- v danom prípade bol trestným činom dotknutý verejný záujem, konanie obvineného vyvolalo negatívny ohlas širšej verejnosti a nedošlo tu k narušeniu súkromnej sféry poškodeného, teda nešlo tu o spor výlučne medzi obvineným a poškodeným, 
- v zmysle stanoviska Generálnej prokuratúry SR k inštitútu zmieru prokurátor nemôže uložiť stranám príslušnú aktivitu smerujúcu k vybaveniu veci alternatívnym spôsobom, ani ich nútiť k úkonom s tým súvisiacim, a to aj keby strany predtým dali podnet k takémuto spôsobu vybavenia veci a v záujme objektivity a nestrannosti prokurátora ako orgánu činného v trestnom konaní, aby tento nemal aktívne iniciovať sprostredkovanie stretnutí alebo zasahovať do jednania obvineného a poškodeného a angažovať sa v sprostredkovávaní alternatívneho spôsobu vybavenia veci. 

       Podľa § 6 ods. 1 zákona o prokuratúre ak nie je ďalej ustanovené inak, nadriadený prokurátor je oprávnený
 
a/ vydať podriadenému prokurátorovi pokyn, ako má postupovať v konaní a pri plnení úloh, 

b/ vykonať úkony podriadeného prokurátora alebo rozhodnúť, že ich vykoná iný podriadený prokurátor. 

       Podľa ods. 2 cit. ustanovenia pokyn vydaný podriadenému prokurátorovi musí mať písomnú formu. Pokyn o odňatí veci podľa odseku 1 písm. a/ a b/ musí nadriadený prokurátor písomne odôvodniť, pokyn o odňatí veci sa zverejňuje podľa § 55m. Podriadený prokurátor je povinný ho splniť, ak ďalej nie je ustanovené inak. 

       Podľa ods. 7 cit. ustanovenia ak podriadený prokurátor považuje pokyn za rozporný s právnym predpisom alebo so svojím právnym názorom, môže písomne požiadať nadriadeného prokurátora, aby mu vec odňal. Žiadosť musí odôvodniť. Nadriadený prokurátor jeho žiadosti vyhovie a vybavením veci poverí iného prokurátora alebo ju vybaví sám. 

       Postupujúc v súlade s ustanovením § 6 ods. 7 zákona o prokuratúre bolo preto potrebné vyhovieť žiadosti a rozhodnúť o odňatí veci dozorujúcej prokurátorke XXXXX s tým, že vec vybaví nadriadený prokurátor - okresný prokurátor v Bardejove sám.

JUDr. Martin Tuleja
prokurátor